Nikolaj Frobenius

**Nikolaj Frobenius** (født 29. september 1965 i Oslo) er en norsk forfatter. 

Frobenius er utdannet ved filmlinjen på The London Institute og har skrevet en rekke filmmanuskripter, blant annet thrilleren *Insomnia* (1997), som i 2002 ble nyinnspilt i Hollywood i regi av Christopher Nolan med bla Al Pacino og Robin Williams. Han skrev også manuset til filmen *Sønner av Norge* (2011), som bygger på hans egen roman *Teori og praksis*. I 2003 ble hans skuespill *Mikromani* oppført på Nationaltheatret.

Frobenius var redaktør for Gyldendals litterære tidsskrift *Vinduet* i perioden 1998–2001. Mellom 2005 og 2008 var han langfilmkonsulent i Norsk filmfond.

Frobenius debuterte i 1986 med dikt- og tekstsamlingen *Virvl.* Som skjønnlitterær forfatter fikk Frobenius sitt gjennombrudd med den historiske romanen *[[Latours katalog]]* (1996) som ble en kommersiell suksess i Frankrike og Italia. Romanen tar utgangspunkt i forholdet mellom marki de Sade og hans tjener Latour. Romanen er både en psykologisk spenningsroman og en kulturhistorisk undersøkelse av smertens vesen. I sitt litterære forfatterskap oppsøker gjerne Frobenius det uklare farvannet mellom fiksjon og virkelige hendelser. Han har skrevet i mange sjangre og formater og kombinerer intellektuell nysgjerrighet med litterær formbevissthet. Hans mest kjente romaner inkluderer i tillegg til *Latours katalog* også framtidsromanen *Den sjenerte pornografen* og den historiske skrekkromanen *Jeg skal vise dere frykten,* som han vant P2-lytternes romanpris og Ungdommens kritikerpris for. I den «løgnaktige» selvbiografiske romanen *Teori og praksis* tok Frobenius utgangspunkt i egen oppvekst i drabantbyen Rykkinn.

Frobenius har i flere år arbeidet som dramaturg og utvikler på en rekke norske spillefilmprosjekter og tv-serier. Frobenius opprettet i 2015 Manus-spesialiseringen ved Westerdals Høyskole og var programansvarlig for utdanningen fram til 2018. Som manuskriptforfatter har han gjort seg bemerket som en toneangivende filmforfatter. Han skrev manuskriptet til den norske thriller-klassikeren *[[Insomnia (1997)|Insomnia]]* (1997) med Stallan Skarsgård, i regi av Erik Skjoldbjærg. Frobenius har også skrevet manus til flere norske spillefilmer, blant annet *[[Øyenstikker]]* (2001), *[[Sønner av Norge (film 2011)|Sønner av Norge]] (2011)' og 'Pionér* (2013*.* I 2022 var han sammen med Stephen Uhlander serieskaper for Netflix-serien *Forsvinningen.*

## Bibliografi
* 1986: *Virvl* (prosatekster)
* 1989: *Den unge Villiam Oxenstiernes lysende kjærlighet*
* 1991: *Helvetesfabel*
* 1996: *[[Latours katalog]]*
* 1997: *[[Insomnia (1997)|Insomnia]]* (filmmanus)
* 1999: *Den sjenerte pornografen*
* 2001: *[[Øyenstikker]]* (filmmanus)
* 2001: *Andre steder*
* 2003: *Det aller minste*
* 2004: *Teori og praksis* 
* 2005: *[[En folkefiende (film)|En folkefiende]]*, spillefilm basert på Ibsens drama
* 2007: *Herlige nederlag : artikler og intervjuer om litteratur og film*
* 2008: *Jeg skal vise dere frykten* (roman)
* 2011: *[[Sønner av Norge (film 2011)|Sønner av Norge]]* (filmmanus)
* 2011: *Så høyt var du elsket* (roman)
* 2013: *Mørke grener* (roman)
* 2016: *Alle mine demoner* (noveller)
* 2018: *Kongonotatene* (roman)
* 2021: *Svanesang* (roman)
* 2022: *Utryddelsen* (roman)
* 2025: *En uventa dragning mot jungelen* (roman)

## Priser og nominasjoner
* 1997 Nominert til den europeiske Aristeion-prisen
* 1998 Anders Jahres kulturpris
* 2004 Nominert til Brageprisen
* 2008 P2-lytternes romanpris
* 2008 Nominert til Brageprisen
* 2009 Ungdommens kritikerpris
* 2011 Jean Monnet-prisen for unge europeere for boken *Jeg skal vise dere frykten*.
* 2012 Den internasjonale Frispesci-prisen for *Sønner av Norge*, Gøteborg filmfestival.
* 2012 Kanonprisen, beste manus for *Sønner av Norge* (nominasjon)
* 2013 Nominert til Rivertonprisen for romanen *Mørke grener*
* 2013 Nominert til P2 lytternes romanpris og Ungdommens kritikerpris for romanen *Mørke grener*

## Referanser


## Kilder
* Presentasjon av Nikolaj Frobenius i Forfatterkatalogen på Forfattersentrums nettsider
* http://www.gyldendal.no/Forfattere/Frobenius-Nikolaj
* https://www.nrk.no/kultur/_jeg-skal-vise-dere-frykten_-1.6248916

## Eksterne lenker
* 
* 
*  Nikolaj Frobenius  i Norske Dramatikeres Forbund
*  Nikolaj Frobenius i NRK Forfatter
*  Digitaliserte bøker av Nikolaj Frobenius i Nasjonalbiblioteket.
*